SL Uradni list Evropske unije C 55/30

Tožba, vložena 15. decembra 2008 – RWE in RWE Dea proti Komisiji

(Zadeva T-543/08)

(2009/C 55/56)

Jezik postopka: nemščina

Stranke

Tožeči stranki: RWE AG (Essen, Nemčija), RWE Dea AG (Hamburg, Nemčija) (zastopnika: C. Stadler in M. Röhrig, odvetnika)

Tožena stranka: Komisija Evropskih skupnosti

Predlogi tožečih strank

— Člen 1 Odločbe naj se razglasi za ničnega, ker je bilo v njem ugotovljeno, da sta tožeči stranki kršili člen 81(1) ES in člen 53 Sporazuma EGP;

— člen 2 Odločbe naj se razglasi za ničnega, ker je bilo z njim tožečima strankama kot solidarnima dolžnikoma naloženo plačilo globe v višini 37 440 000 EUR;

— podredno, globa, ki je v členu 2 Odločbe naložena tožečima strankama kot solidarnima dolžnikoma, naj se primerno zniža;

— toženi stranki naj se naloži plačilo stroškov postopka.

Tožbeni razlogi in bistvene trditve

Tožeči stranki izpodbijata Odločbo Komisije C(2008)5476 konč. z dne 1. oktobra 2008 v zadevi COMP/39.181 – Vosek za sveče, s katero je tožena stranka ugotovila, da so določena podjetja, med njimi tudi tožeči stranki, zaradi udeležbe pri trajajočem sporazumu in/ali usklajenem ravnanju v sektorju parafinskega voska kršila člen 81(1) ES in člen 53 Sporazuma o Evropskem gospodarskem prostoru.

Tožeči stranki tožbo utemeljujeta s tremi tožbenimi razlogi.

V okviru prvega tožbenega razloga tožeči stranki navajata, da je tožena stranka kršila člen 81(1) ES in člen 23(2)(a) Uredbe št. 1/2003 (1), s tem da je v škodo tožečih strank nepravilno uporabila pojem podjetja. Tožena stranka naj bi tožeči stranki štela za odgovorni za kršitve prejšnje DEA Mineraloel AG oziroma – po preoblikovanju družbe v skupno podjetje, v katerem imajo družbeniki enake deleže, s Shell – Shell&Dea Oil GmbH, in naj bi jima zato naložila plačilo globe, ne da bi dokazala, da gre za eno gospodarsko enoto.

Podredno tožeči stranki v okviru drugega tožbenega razloga navajata, da je tožena stranka napačno uporabila obvestilo o ugodni obravnavi iz leta 2002 in s tem kršila načelo enakega obravnavanja, saj predloga za ugodno obravnavanje, ki ga je za trgovino s parafinskim voskom prejšnje DEA Mineraloel AG oziroma Shell&Dea Oil GmbH vložila Shell, ni razširila na tožeči stranki. Tožena stranka naj bi s tem ravnala v nasprotju s svojim lastnim mnenjem, v skladu s katerim naj bi bila ravno ta trgovina s parafinskim voskom v času od 3. septembra 1992 do 30. julija 2002 del iste gospodarske enote kot tožeči stranki. Pri pravilni uporabi obvestila o ugodnem obravnavanju bi tožena stranka tožeči stranki morala popolnoma oprostiti plačila morebitne globe.

Tožeči stranki v okviru tretjega tožbenega razloga podredno navajata, da je tožena stranka kršila bistvena načela določanja višine globe, še posebej načeli enakega obravnavanja in sorazmernosti, in je s tem kršila člen 23(2) in (3) Uredbe št. 1/2003. Tožena stranka naj bi napačno uporabila Smernice za izračun glob iz leta 2006, s tem da je upoštevni promet določila na podlagi premalo reprezentativnega referenčnega obdobja ter je na ta način določila osnovni znesek, ki ni sorazmeren s težo kršitve, ki se očita tožečima strankama, in je s tem tožeči stranki v primerjavi z drugimi udeleženci, vključno s Shell, brez objektivnega razloga obravnavala neenako.

(1) Uredba Sveta (ES) št. 1/2003 z dne 16. decembra 2002 o izvajanju pravil konkurence iz členov 81 in 82 Pogodbe (UL L 1, str. 1).